บ่วงบรรจถรณ์ - วิกิพีเดีย

# บ่วงบรรจถรณ์

### จากวิกิพีเดีย สารานุกรมเสรี

สารานุกรมประเทศไทย
...
ปกหนังสือบ่วงบรรจถรณ์

บ่วงบรรจถรณ์ เป็นชื่อของหนังสือนวนิยายอิงประวัติศาสตร์ เรื่องเกี่ยวกับความรักต่างมิติเวลาของแพรนวลหญิงสาวไทยยุคปัจจุบัน โดยมีเตียงอาถรรพณ์โบราณของบิดาที่เชียงรายเป็นสื่อนำแพรนวลไปตื่นที่เชียงตุงและพบรักและจายหลาวเปิงชายหนุ่มสูงศักดิ์ในมิติเวลา 50-60 ปีก่อน

## [แก้] ผู้แต่งและผู้ตีพิมพ์

ผู้ประพันธ์คือ กีรติ ชนา นักจัดดอกไม้และนักเขียนนวนิยายที่ประสบความสำเร็จมากกว่า 5 เล่ม ไม่นับตำราการจัดดอกไม้หลายเล่ม บ่วงบรรจถรณ์ตีพิมพ์โดยสำนักพิมพ์อรุณ พ.ศ. 2544 ขนาด 708 หน้า

## [แก้] ท้องเรื่อง

แพรนวล บุตรสาวคหบดีชาวเชียงรายตัดสินใจหลีกหนีจาก "เขต" สามีเจ้าชู้ โดยลาออกจากงานไปอยู่เชียงรายเพื่อรับมรดกบ้านโบราณของบิดา คือนายต่วนผู้ล่วงลับ แพรนวลพบเตียงไม้โบราณสมัยเชียงตุงในห้องเก็บของมีความชอบใจจึงนำมาใช้นอน โดยไม่ฟังเสียงทัดทานของแม่บ้าน การนอนคืนแรก แพรนวลนุ่งชุดไทเขินที่ชอบและนอนหลับไปบนเตียง เมื่อตื่นเธอพบว่าตัวเองนอนอยู่ที่สวนลั่นทมของหอคำในเมืองเชียงตุง ด้วยเวลาที่ย้อนกลับมาห้าสิบสี่ปี และ ได้พบกับหลาวเปิง บุตรบุญธรรมของเจ้ากองไท อดีตผู้ครองนครเชียงตุงและตองริ้วน้องสาวต่างบิดาของหลาวเปิง

จากนั้นมา กีรติ ชนา ก็ได้ผูกเรื่องราวเกี่ยวกับความรักที่เกิดขึ้นกับระหว่างแพรนวลกับหลาวเปิง โดยอิงกับเหตุการณ์ เวลาและตัวบุคคลที่มีตัวตนตามประวัติศาสตร์ของเชียงตุง ได้ผูกเรื่องให้เข้ากับประเพณีและวัฒนธรรมของเช้ยงตุงได้อย่างเหมาะเจาะ

แพรนวลต้องกลับมายังโลกปัจจุบันให้ตรงตามเวลาโดยอาศัยให้เด็กชายแหลมทองหลานแม่บ้านคอยปลุก เธอพยายามสืบหลักฐานต่างๆ ในโลกปัจจุบันที่เกี่ยวโยงกับอดีตพร้อมทั้งการที่จะต้องหลบเลี่ยงจากการรบกวนของเขตสามีที่ตามมาคืนดี แพรนวลกลับไปกลับมาระหว่าง 2 โลก

ในท้องเรื่อง หลาวเปิงชายคนรักต่างมิติเวลาได้พาแพรนวลไปพบครูบุญสิงห์ หรือ บุญสิงห์ บุญค้ำศึกษาธิการชาวไทย ซึ่งรู้จักกับพ่อของเธอ ที่ตอนนั้นเป็นพ่อค้าหนุ่มที่เดินทางค้าขายระหว่างเชียงรายกับเชียงตุง ยิ่งไปๆ มาๆ ระหว่าง 2 โลกมากขึ้นทำให้แพรนวลได้รู้ถึงเรื่องในอดีตที่เกี่ยวโยงกับเธอในโลกปัจจุบัน ได้พบว่าปอสาคือลูกของนายด่วนผู้บิดา

เรื่องราวอลวนมากขึ้น มีการชิงรักหักสวาทระหว่างอูซอ เจ้าพม่าผู้มีอืทธพล กับหนุ่มเชียงตุงคือซานแปงน้องชายต่างมารดาของหลาวเปิง มีพิธีแต่งงานที่มีการดักชิงตัวจ้าวสาว ซึ่งแพรนวลรู้แล้วว่าจะเกิด จึงมีการวางแผนกับหลาวเปิงหาทางพาเจ้าสาวหลบหนีไปพม่าแล้วขึ้นเรือไปอังกฤษ ในตอนท้ายของเรื่อง เมื่อแพรนวลกลับมาโลกปัจจุบัน เธอก็ได้ทะเลาะกับเขตสามีที่ตามมาขอคืนดีซึ่งรู้เรื่องราวที่แพรนวลเล่าให้ฟังแต่ไม่ยอมเชื่อ เขตอาละวาดจนไฟใหม้บ้าน แพรนวลได้ยินเสียงเรียกของหลาวเปิงจึงรีบกระโดดขึ้นไปนอนบนเตียงอาถรรณ์และถูกไฟครอกตายไป ซึ่งที่จริงแพรนวลได้หลับไปทันทีและกลับไปยังภพอดีตที่เชียงตุง แต่ภายหลังกลับภพปัจจุบันไม้ได้เพราะร่างไฟใหม้เสียหายไปแล้วจึงได้อยู่กินกับหลาวเปิงอย่างมีความสุขจนชรา ส่วนเขตในวัยชราหลังจากเสียใจมาหลายปีมาก ก็ได้มีโอกาสพบกับสตรีชราผู้สูงศักดิ์ผู้หนึ่งเป็นเจ้าของกิจการโรงแรมชื่อริ้ว ซึ่งก็คือตองริ้วที่หนีไปอังกฤษกับซานแปง ไถ่ถามกันไปมาจึงรู้ว่าเรื่องที่แพรนวลเล่าให้ฟังเป็นความจริง

## [แก้] บ่วงบรรจถรณ์ในบทละครโทรทัศน์

หลาวเปิงและแพรนวลแสดงโดย ชาคริตแย้มนามและมาช่า วัฒนพานิช ในบ่วงบรรจถรณ์

หนังสือนวนิยายเรื่อง บ่วงบรรจถรณ์ แพร่หลาย ประสบความเร็จในการจัดจำหน่าย จึงมีผู้นำไปทำบทละครโทรทัศน์ในชื่อเรื่องเดียวกันโดย ละลิตา - ฐานวดี กำกับการแสดงโดยนพดล โกมารกุล นำแสดงโดยชาคริต แย้มนาม และมาช่า วัฒนพานิช ออกแพร่ภาพทางสถานีโทรทัศน์สีช่อง 7 เมื่อ พ.ศ. 2545 และได้รับความนิยมสูงทั่วประเทศรวมทั้งประเทศเพื่อนบ้านและบางรัฐในสหรัฐฯ

กีรติ ชนา ได้ใช้หนังสือเรื่อง “เที่ยวเมืองเชียงตุงและแคว้นสาละวิน” ของ บ. บุญค้ำมาเป็นหลักในด้านเหตุการณ์ประวัติศาสตร์และขนบประเพณี และผูกเรื่องนิยายรักและการผจญภัยได้อย่างเหมาะเจาะลงตัว ทำให้ผู้อ่านหรือผู้ชมละครโทรทัศน์ซึ่งนอกจากจะได้รับความเพลินเพลินจากการผูกเรื่องและบทบาทตัวละครแล้วก็ยังได้ความรู้ต่างๆ ของเชียงตุงในสมัยนั้นเป็นอันมาก เป็นเหตุให้มีผู้ถามหาหนังสือ "เที่ยวเมืองเชียงตุงและแคว้นสาละวิน" ซึ่งเป็นหนังสือต้นตอ รวมทั้งต้องการทราบเรื่องราวเกี่ยวกับผู้แต่งหรือ "ครูบุญสิงห์" ศึกษาธิการซึ่งได้กลายเป็นตัวละครในท้องเรื่องไปด้วย

หนังสือและละครโทรทัศน์เรื่อง “บ่วงบรรจถรณ์” มีส่วนให้ส่งเสริมให้คนไทยสนใจในประวัตฺศาสตร์ของเมืองเชียงตุงและเดินทางไปท่องเที่ยวเชียงตุงมากขึ้น

## [แก้] อ้างอิง

- เว็บไซต์ movie.sanook.com[[1]]
- เว็บไซต์เป่า จิน จง [[2]]

ดึงข้อมูลจาก "http://th.wikipedia.org../../../%E0%B8%9A/%E0%B9%88/%E0%B8%A7/%E0%B8%9A%E0%B9%88%E0%B8%A7%E0%B8%87%E0%B8%9A%E0%B8%A3%E0%B8%A3%E0%B8%88%E0%B8%96%E0%B8%A3%E0%B8%93%E0%B9%8C.html".

หมวดหมู่: นวนิยายไทย | นวนิยายอิงประวัติศาสตร์ | ละครโทรทัศน์

##### Views

- บทความ
- อภิปราย
- รุ่นปัจจุบัน

##### ค้นหา